Document ID: 32019D0612(01)

Reference:
12.6.2019
HR
Službeni list Europske unije
C 196/16
ODLUKA KOMISIJE
оd 11. lipnja 2019.
o osnivanju Skupine za politiku radiofrekvencijskog spektra i o stavljanju izvan snage Odluke 2002/622/EZ
(Tekst značajan za EGP)
(2019/C 196/08)
EUROPSKA KOMISIJA,
uzimajući u obzir Ugovor o funkcioniranju Europske unije,
budući da:
(1)
Odlukom br. 676/2002/EZ Europskog parlamenta i Vijeća od 7. ožujka 2002. o regulatornom okviru za politiku radiofrekvencijskog spektra u Europskoj zajednici (1) utvrđuje se pravni okvir za politiku radiofrekvencijskog spektra u Uniji. Njime se osigurava koordinacija pristupa politici i, prema potrebi, usklađeni uvjeti s obzirom na dostupnost i učinkovitu uporabu radiofrekvencijskog spektra koje su potrebne za uspostavu i funkcioniranje unutarnjeg tržišta u područjima politike Unije, kao što su elektroničke komunikacije, promet i istraživanje i razvoj.
(2)
Odlukom br. 676/2002/EZ predviđeno je da Komisija može organizirati savjetovanja kako bi uzela u obzir stajališta država članica, institucija Unije, industrije i svih uključenih korisnika radiofrekvencijskog spektra (komercijalnih i nekomercijalnih), kao i drugih strana zainteresiranih za tehnološki, tržišni i regulatorni razvoj koji može bit povezan s uporabom radiofrekvencijskog spektra.
(3)
Savjetodavna skupina pod nazivom Skupina za politiku radiofrekvencijskog spektra („Skupina”) osnovana je Odlukom Komisije 2002/622/EZ (2) kako bi Komisiji pomagala i savjetovala je u pitanjima politike radiofrekvencijskog spektra. Ta pitanja uključuju raspoloživost radiofrekvencijskog spektra, usklađenost i dodjelu radiofrekvencijskog spektra, pružanje informacija o dodjeli, raspoloživost i uporabu radiofrekvencijskog spektra, metode za dobivanje prava korištenja spektra, preuređenje, premještanje, vrednovanje i djelotvornu uporabu radiofrekvencijskog spektra te zaštitu ljudskog zdravlja.
(4)
Europski parlament i Vijeće donijeli su u prosincu 2018. Direktivu (EU) 2018/1972 (3), kojom je preinačen i revidiran regulatorni okvir Unije za elektroničke komunikacije te su Skupini dodijeljene nove zadaće.
(5)
Skupina bi trebala dodatno doprinijeti razvoju politike radiofrekvencijskog spektra u Uniji kojom se ne uzimaju u obzir samo tehnički parametri nego i gospodarske, političke, kulturne, strategijske, zdravstvene i socijalne okolnosti, kao i različite potencijalno suprotstavljene potrebe korisnika radiofrekvencijskog spektra radi postizanja poštene, nepristrane i razmjerne ravnoteže.
(6)
U Skupinu bi trebali biti uključeni vladini stručnjaci na visokoj razini iz država članica. Skupina bi mogla uključivati i promatrače i prema potrebi pozivati druge osobe da prisustvuju sastancima, uključujući predstavnike regulatora, tijela za zaštitu tržišnog natjecanja, sudionike na tržištu te korisničke ili potrošačke skupine.
(7)
U rješavanju pitanja politike radiofrekvencijskog spektra u kontekstu svih odgovarajućih relevantnih politika Unije središnje bi mjesto trebalo zauzimati održavanje bliskih radnih odnosa između Skupine i posebnih skupina ili odbora osnovanih za provođenje sektorskih politika Unije, uključujući prometnu politiku, politiku unutarnjeg tržišta za radijsku opremu, audiovizualnu politiku, svemirsku politiku i komunikacije.
(8)
Iako su različita nacionalna tijela odgovorna za različite dijelove radiofrekvencijskog spektra, da bi se zajamčila učinkovitost rasprava, svaka nacionalna delegacija koja prisustvuje sastanku Skupine trebala bi imati cjelovito i usklađeno nacionalno stajalište o svim politikama koje utječu na uporabu radiofrekvencijskog spektra u toj državi članici, ne samo u odnosu na unutarnje tržište nego i na politiku javnog reda, javne sigurnosti, civilne zaštite i obrane, jer uporaba radiofrekvencijskog spektra u takvim politikama može utjecati na organizaciju radiofrekvencijskog spektra u cjelini.
(9)
Skupina bi se s relevantnim komercijalnim i nekomercijalnim korisnicima radiofrekvencijskog spektra te s drugim zainteresiranim stranama trebala savjetovati o tehnološkom, tržišnom i regulatornom razvoju povezanom s uporabom radiofrekvencijskog spektra. Skupina bi trebala osigurati da savjetovanja budu opsežna i usmjerena na budućnost.
(10)
Budući da uporaba radiofrekvencijskog spektra ne prestaje na granicama, Skupina bi trebala biti otvorena za sudjelovanje promatrača iz zemalja pristupnica i zemalja Europskoga gospodarskog prostora.
(11)
Europska konferencija poštanskih i telekomunikacijskih uprava (CEPT) trebala bi biti pozvana da kao promatrač sudjeluje u radu Skupine jer aktivnosti Skupine imaju znatan učinak na radiofrekvencijski spektar u cijeloj Europi i jer CEPT i povezana tijela imaju veliku tehničku stručnost u upravljanju radiofrekvencijskim spektrom. Iskorištavanje stručnosti CEPT-a primjereno je i na temelju ovlasti koje su mu dodijeljene u skladu s Odlukom o radiofrekvencijskom spektru kako bi razvijao tehničke provedbene mjere u području dodjele radiofrekvencijskog spektra i raspoloživosti informacija. Imajući u vidu važnost europske normizacije za razvoj opreme koja upotrebljava radiofrekvencijski spektar, važno je također kao promatrača uključiti Europski institut za telekomunikacijske norme (ETSI).
(12)
Nakon stupanja na snagu Direktive (EU) 2018/1972 i Uredbe (EU) 2018/1971 Europskog parlamenta i Vijeća (4) zadaće Skupine trebalo bi prilagoditi novom regulatornom okviru i u skladu s njim ojačati ulogu Skupine. Time bi se olakšalo oblikovanje politike Unije o spektru u raznim područjima europskog tržišta elektroničkih komunikacija, posebno u području bežičnih širokopojasnih usluga, dodatno poboljšala strateška usmjerenost i transparentnost politike spektra te potaknulo strateško planiranje i koordinacija pristupa politici radiofrekvencijskog spektra na razini Unije.
(13)
U skladu sa svojim novim zadaćama dodijeljenima Direktivom (EU) 2018/1972 Skupina bi na zahtjev trebala savjetovati Europski parlament i Vijeće o pitanjima radiofrekvencijskog spektra. Nadalje, na temelju te odluke Skupina bi trebala djelovati kao forum za koordinaciju provedbe obveza država članica na temelju te direktive koje se odnose na radiofrekvencijski spektar, među ostalim postupkom istorazinske ocjene, te imati središnju ulogu u područjima koja su od ključne važnosti za unutarnje tržište, kao što su prekogranična koordinacija i normizacija radiofrekvencijskog spektra.
(14)
S obzirom na broj izmjena koje su potrebne zbog stupanja na snagu Direktive (EU) 2018/1972, Odluku 2002/622/EZ trebalo bi, radi jasnoće, staviti izvan snage i zamijeniti.
(15)
Osim toga, trebalo bi u skladu s Uredbom (EZ) br. 1049/2001 Europskog parlamenta i Vijeća (5) utvrditi pravila o objavi informacija za članove Skupine, a osobni podaci trebali bi se obrađivati u skladu s Uredbom (EU) 2018/1725 Europskog parlamenta i Vijeća (6).
(16)
Ova Odluka trebala bi biti u skladu s horizontalnim pravilima koje je Komisija odredila o osnivanju i radu stručnih skupina Komisije (7), posebno u pogledu članstva skupine, promatrača, sudjelovanja pozvanih stručnjaka i troškova sastanaka.
ODLUČILA JE:
Članak 1.
Predmet
Osniva se savjetodavna skupina za politiku radiofrekvencijskog spektra pod nazivom Skupina za politiku radiofrekvencijskog spektra („Skupina”).
Članak 2.
Zadaće
(1)   Skupina Komisiji pomaže i savjetuje je:
(a)
u strateškim pitanjima politike radiofrekvencijskog spektra u Uniji;
(b)
o koordinaciji pristupâ politici radiofrekvencijskog spektra u Uniji;
(c)
izdavanjem mišljenja o zakonodavnim prijedlozima višegodišnjih programa za politiku radiofrekvencijskog spektra te radi oslobađanja usklađenog spektra za zajedničku uporabu ili uporabu koja ne podliježe pojedinačnim pravima;
(d)
izdavanjem mišljenja o preporukama Komisije za usklađenu primjenu odredaba pravnog okvira za elektroničke komunikacije u području radiofrekvencijskog spektra, ne dovodeći time u pitanje ulogu Tijela europskih regulatora za elektroničke komunikacije („BEREC”);
(e)
o koordinaciji i suradnji između Komisije, država članica i relevantnih nadležnih tijela s obzirom na provedbu postojećeg zakonodavstva, programa i politika Unije o radiofrekvencijskom spektru;
(f)
prema potrebi, o usklađenim uvjetima s obzirom na dostupnost i učinkovitu uporabu radiofrekvencijskog spektra koje su potrebne za uspostavu i funkcioniranje unutarnjeg tržišta.
(2)   Skupina pomaže državama članicama da surađuju međusobno i s Komisijom te s Vijećem i Europskim parlamentom na njihov zahtjev u strateškom planiranju i koordinaciji pristupa politici radiofrekvencijskog spektra u Uniji tako što:
(a)
razvija najbolje prakse u pitanjima povezanima s radiofrekvencijskim spektrom, s ciljem provedbe prava Unije;
(b)
olakšava koordinaciju između država članica s ciljem provedbe prava Unije i doprinosa razvoju unutarnjeg tržišta;
(c)
koordinira pristupe država članica koji se odnose na dodjelu radiofrekvencijskog spektra i ovlaštenje za njegovu uporabu te objavljuje izvješća ili mišljenja o pitanjima povezanima s radiofrekvencijskim spektrom.
(3)   Skupina državama članicama pomaže u prekograničnoj koordinaciji uporabe radiofrekvencijskog spektra kako bi se zajamčilo da uporaba radiofrekvencijskog spektra na njihovu državnom području bude organizirana tako da se nijednu drugu državu članicu ne spriječi da u skladu s pravom Unije na svojem državnom području dozvoli uporabu radiofrekvencijskog spektra, točnije, usklađenog radiofrekvencijskog spektra, posebno zbog štetnih prekograničnih smetnji među državama članicama.
Skupina u tu svrhu na zahtjev bilo koje pogođene države članice posreduje u rješavanju problema ili sporova među državama članicama i s trećim zemljama povezanih s prekograničnom koordinacijom ili prekograničnim štetnim smetnjama koje sprečavaju države članice da na svojem državnom području koriste radiofrekvencijski spektar.
Kad je riječ o usklađenom radiofrekvencijskom spektru, Skupina može izdati mišljenje u kojem predlaže koordinirano rješenje takvog problema ili spora među državama članicama.
(4)   Skupina Komisiji pomaže u pripremi prijedloga Vijeću o donošenju odluka u skladu s člankom 218. stavkom 9. Ugovora o funkcioniranju Europske unije o utvrđivanju stajališta koje u ime Unije treba zauzeti u međunarodnim organizacijama nadležnima za pitanja radiofrekvencijskog spektra.
(5)   Skupina na zahtjev nacionalnih regulatornih ili drugih nadležnih tijela može organizirati sastanke kako bi mogla raspravljati i razmjenjivati stajališta i iskustva o postupcima ovlaštenja i uvjetima uporabe radiofrekvencijskog spektra.
(6)   Ne dovodeći u pitanje stavak 5., od 21. prosinca 2020. Skupina za potrebe članka 35. Direktive (EU) 2018/1972 saziva sastanke foruma za istorazinsku ocjenu o radiofrekvencijskom spektru za koji su tehničkim provedbenim mjerama u skladu s Odlukom 676/2002/EZ utvrđeni usklađeni uvjeti kako bi se omogućila njegova uporaba za bežične širokopojasne mreže i usluge, na zahtjev nacionalnog regulatornog tijela ili drugog nadležnog tijela predmetne države članice ili, u iznimnim slučajevima navedenima u članku 35. stavku 2. Zakonika, na inicijativu Skupine.
Članak 3.
Članstvo
Članovi Skupine jesu nadležna tijela država članica.
Svaka država članica imenuje predstavnika na visokoj razini koji ima opću odgovornost za stratešku politiku radiofrekvencijskog spektra.
Komisija sudjeluje na svim sastancima Skupine, na odgovarajućoj razini, te Skupini osigurava tajničke usluge.
Članak 4.
Rad
(1)   Na zahtjev Komisije ili na njezinu inicijativu Skupina donosi mišljenja i izvješća koja se upućuju Komisiji. Mišljenja i izvješća donose se na temelju konsenzusa ili, ako to nije moguće, običnom većinom, pri čemu svaki član ima jedan glas. Članovi koji su glasali protiv imaju pravo zatražiti da se obrazloženje njihova stajališta priloži mišljenju, preporuci ili izvješću.
(2)   Nakon što Europski parlament ili Vijeće zatraže mišljenje ili izvješće Skupine o pitanjima politike radiofrekvencijskog spektra koja se odnose na elektroničke komunikacije Skupina donosi takvo mišljenje ili izvješće u skladu s pravilima navedenima u stavku 1. Skupina svoje mišljenje i izvješće dostavlja instituciji koja ga je zatražila i Komisiji. Prema potrebi, mišljenje ili izvješće mogu Europskom parlamentu ili Vijeću usmeno iznijeti predsjednik Skupine ili član kojeg je imenovala Skupina.
(3)   Skupina bira predsjednika među svojim članovima. Komisija može osnivati podskupine radi razmatranja posebnih pitanja na temelju opisa poslova koji određuje Komisija. Podskupine djeluju u skladu s horizontalnim pravilima koje je Komisija odredila o osnivanju i radu stručnih skupina Komisije (8) i odgovaraju Skupini. Podskupine se raspuštaju čim ispune zadaću za koju su osnovane.
(4)   Komisija može sazivati sastanke Skupine o svim pitanjima u njezinoj nadležnosti preko tajništva i u dogovoru s predsjednikom. Komisija ih saziva ako je to potrebno za primjenu članka 2. stavka 2. ove Odluke.
(5)   Skupina donosi poslovnik na prijedlog Komisije, konsenzusom ili, u nedostatku konsenzusa, običnom većinom glasova, pri čemu svaka država članica ima jedan glas. Komisija odobrava poslovnik.
(6)   Skupina na svoje sastanke može pozvati promatrače, među ostalim iz zemalja Europskoga gospodarskog prostora i zemalja kandidatkinja za pristupanje Uniji, iz CEPT-a i ETSI-ja, a može i saslušati stručnjake i zainteresirane strane. Promatrači imenuju svoje predstavnike. Predsjednik promatračima i njihovim predstavnicima može dopustiti da sudjeluju u raspravama i podijele svoje stručno znanje. Međutim, promatrači nemaju pravo glasa i ne sudjeluju u oblikovanju preporuka ili savjeta Skupine. Ako Skupina smatra da je pri izradi mišljenja ili izvješća primjereno prikupiti dokaze, ona može pozvati relevantne predstavnike industrije da na sastancima iznesu svoja stajališta.
(7)   Ako to smatra primjerenim, Skupina može pozvati stručnjake iz nacionalnih regulatornih ili drugih nadležnih tijela i iz BEREC-a da sudjeluju na njezinim sastancima.
Za potrebe članka 35. Direktive 2018/1972 Skupina dopušta sudjelovanje stručnjaka iz nacionalnih regulatornih ili drugih nadležnih tijela navedenih u Direktivi (EU) 2018/1972 i iz BEREC-a.
Na temelju detaljnih pravila koje je potrebno dogovoriti s BEREC-om i Komisijom Skupina BEREC-u dopušta da sudjeluje u njezinim aktivnostima u pitanjima koja se odnose na reguliranje tržišta i tržišno natjecanje povezano s radiofrekvencijskim spektrom i u nadležnosti su BEREC-a.
Članak 5.
Odnos s Europskim parlamentom
Ne dovodeći u pitanje članke 2. i 4., kad je riječ o informacijama koje je potrebno dostaviti Europskom parlamentu i sudjelovanju stručnjaka Europskog parlamenta na sastancima Skupine, primjenjuje se točka 15. Priloga I. i Prilog II. Okvirnom sporazumu o odnosima između Europskog parlamenta i Europske komisije (9).
Članak 6.
Savjetovanje
Skupina se opširno i u ranoj fazi savjetuje sa sudionicima na tržištu, potrošačima i krajnjim korisnicima na otvoren i transparentan način.
Članak 7.
Povjerljivost
Ako Komisija navede da je zatraženo mišljenje ili postavljeno pitanje povjerljivo, članovi Skupine, kao i promatrači i sve druge osobe koje prisustvuju sastanku Skupine obvezni su držati u tajnosti informacije koje su saznali u radu Skupine, njezinih podskupina ili stručnih radnih skupina. U takvim slučajevima Komisija može odlučiti da samo članovi Skupine mogu prisustvovati sastancima.
Članak 8.
Poslovna tajna i postupanje s povjerljivim informacijama
Članovi skupine i njihovi predstavnici te pozvani stručnjaci i promatrači moraju poštovati obvezu čuvanja poslovne tajne, koja se na temelju Ugovorâ i pravila o njihovoj provedbi odnosi na sve članove institucija i njihovo osoblje, ali i pravila Komisije o sigurnosti u pogledu zaštite povjerljivih podataka Unije utvrđena odlukama Komisije (EU, Euratom) 2015/443 (10) i (EU, Euratom) 2015/444 (11). U slučaju nepoštovanja tih obveza Komisija može poduzeti odgovarajuće mjere.
Članak 9.
Transparentnost
(1)   Skupina i podskupine registriraju se u registru stručnih skupina.
(2)   Kad je riječ o sastavu skupine, u registru stručnih skupina objavljuju se sljedeći podaci:
(a)
imena promatrača;
(b)
imena nadležnih tijela država članica;
(c)
imena nadležnih tijela trećih zemalja.
(3)   Svi relevantni dokumenti, uključujući dnevni red, zapisnike i podneske sudionika, stavljaju se na raspolaganje u registru stručnih skupina, ili se u registru navodi poveznica na posebne internetske stranice na kojima ih se može pronaći. Pristup posebnim internetskim stranicama ne smije se uvjetovati registracijom korisnika ni bilo kojim drugim ograničenjem. Konkretno, dnevni red i drugi relevantni popratni dokumenti objavljuju se pravodobno prije održavanja sastanka te se potom na vrijeme objavljuje i zapisnik. Iznimke od objave predviđene su samo ako se procijeni da bi se otkrivanjem dokumenta ugrozila zaštita javnog ili privatnog interesa kako je utvrđeno člankom 4. Uredbe (EZ) br. 1049/2001.
(4)   U dogovoru s Komisijom Skupina može običnom većinom članova odlučiti da njezine rasprave budu javne.
Članak 10.
Troškovi sastanaka
(1)   Sudionici u aktivnostima Skupine i podskupina ne primaju naknade za svoje usluge.
(2)   Za sastanke Skupine Komisija nadoknađuje putne troškove jedne osobe po delegaciji države članice. Komisija ne nadoknađuje putne troškove promatrača i stručnjaka ili drugih zainteresiranih strana obuhvaćenih člankom 4. stavkom 6., niti troškove povezane sa sastancima Skupine, njezinog predsjednika ili njezinih predstavnika sa zainteresiranim stranama.
(3)   Komisija nadoknađuje troškove povezane s organizacijom sastanaka Skupine ako se ti sastanci održavaju u Bruxellesu. Za sastanke Skupine koji se održavaju izvan Bruxellesa u Europskoj uniji Komisija nadoknađuje samo putne troškove.
(4)   Komisija može naručiti izradu vanjske studije radi potpore radu Skupine. Komisija u tom slučaju ima pravo odlučiti o potrebi za izradom studije, nadoknađuje povezane troškove i odgovorna je za upravljanje takvom studijom.
(5)   Komisija nadoknađuje troškove izrade i održavanja internetskih stranica Skupine.
Članak 11.
Stavljanje izvan snage
Odluka 2002/622/EZ stavlja se izvan snage.
Sastavljeno u Bruxellesu 11. lipnja 2019.
Za Komisiju
Mariya GABRIEL
Članica Komisije
(1)  Odluka br. 676/2002/EZ Europskog parlamenta i Vijeća od 7. ožujka 2002. o regulatornom okviru za politiku radiofrekvencijskog spektra u Europskoj zajednici (SL L 108, 24.4.2002., str. 1.).
(2)  Odluka Komisije od 26. srpnja 2002. o osnivanju Skupine za politiku radiofrekvencijskog spektra (SL L 198, 27.7.2002., str. 49.).
(3)  Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (SL L 321, 17.12.2018., str. 36.).
(4)  Uredba (EU) 2018/1971 Europskog parlamenta i Vijeća od 11. prosinca 2018. o osnivanju Tijela europskih regulatora za elektroničke komunikacije (BEREC) i Agencije za potporu BEREC-u (Ured BEREC-a), izmjeni Uredbe (EU) 2015/2120 i stavljanju izvan snage Uredbe (EZ) br. 1211/2009 (SL L 321, 17.12.2018., str. 1).
(5)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).
(6)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).
(7)  Odluka Komisije od 30. svibnja 2016. o uspostavi horizontalnih pravila o osnivanju i radu stručnih skupina Komisije, C(2016) 3301 final.
(8)  Odluka Komisije od 30. svibnja 2016. o uspostavi horizontalnih pravila o osnivanju i radu stručnih skupina Komisije, C(2016) 3301 final.
(9)  SL L 304, 20.11.2010., str. 47.
(10)  Odluka Komisije (EU, Euratom) 2015/443 od 13. ožujka 2015. o sigurnosti u Komisiji (SL L 72, 17.3.2015., str. 41.).
(11)  Odluka Komisije (EU, Euratom) 2015/444 od 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).

Summary:
Skupina za politiku radiofrekvencijskog spektra
Skupina za politiku radiofrekvencijskog spektra
 
SAŽETAK DOKUMENTA:
Odluka kojom se uspostavlja Skupina za politiku radiofrekvencijskog spektra
ČEMU SLUŽI OVA ODLUKA?
Njome se uspostavlja Skupina za politiku radiofrekvencijskog spektra (RSPG), a savjetodavna skupina na visokoj razini osmišljena kako bi pomogla Europskoj komisiji u razvoju politike radiofrekvencijskog spektra. U obzir uzima tehničke, gospodarske, političke, kulturne, strategijske, zdravstvene i socijalne okolnosti, zajedno s potencijalno suprotstavljenim potrebama korisnika radiofrekvencijskog spektra te je uspostavljena kako bi se postigla poštena, nepristrana i razmjerna ravnoteža.
KLJUČNE TOČKE
Skupina za politiku radiofrekvencijskog spektra pomaže Komisiji, Europskom parlamentu i Vijeću Europske unije i savjetuje ih na njihov zahtjev, na strateškoj razini, o:politici radiofrekvencijskog spektra i koordinaciji pristupâ politici; koordinaciji i suradnji između Komisije, država članica Europske unije (EU) i relevantnih nadležnih tijela s obzirom na provedbu postojećeg zakonodavstva, programa i politika EU-a o radiofrekvencijskom spektru, uključujući Direktivu (EU) 2018/1972 (vidjeti sažetak) o Europskom zakoniku elektroničkih komunikacija kojim je proširena uloga RSPG-a; koordinaciji i usklađenim uvjetima, gdje je primjenjivo, s obzirom na dostupnost i učinkovitu uporabu radiofrekvencijskog spektra; zakonodavnim prijedlozima višegodišnjih programa za politiku radiofrekvencijskog spektra te radi oslobađanja spektra za zajedničku uporabu; preporukama Komisije o pravnom okviru jer on utječe na radiofrekvencijski spektar, ne dovodeći time u pitanje ulogu Tijela europskih regulatora za elektroničke komunikacije (BEREC), uspostavljenoga u okviru Uredbe (EU) 2018/1971 (vidjeti sažetak).Članstvo u Skupini za politiku radiofrekvencijskog spektra
Članovi Skupine za politiku radiofrekvencijskog spektra jesu nadležna tijela država članica, pri čemu Komisija sudjeluje na svim sastancima i osigurava tajničke usluge. Svaka država članica imenuje predstavnika na visokoj razini koji ima opću odgovornost za stratešku politiku radiofrekvencijskog spektra.
RSPG na svoje sastanke može pozvati promatrače, uključujući iz:zemalja Europskog gospodarskog prostora; zemalja kandidatkinja; Europske konferencije poštanskih i telekomunikacijskih uprava; Europskog instituta za telekomunikacijske norme; drugih zainteresiranih strana, kao što su nacionalna regulatorna tijela ili BEREC.Promatračima se može dopustiti da sudjeluju u raspravama i podijele svoje stručno znanje, no nemaju pravo glasa i ne sudjeluju u oblikovanju preporuka ili savjeta. RSPG može pozvati i predstavnike industrije da iznesu svoja stajališta.
DjelovanjeKao dio njegove savjetodavne funkcije, RSPG obuhvaća niz tehnoloških, tržišnih i regulatornih razvoja koji mogu biti povezani s uporabom radiofrekvencijskog spektra u kontekstu relevantnih politika EU-a o unutarnjem tržištu, u područjima kao što su elektroničke komunikacije, informacijsko društvo i drugi sektori te aktivnostima poput prometa, istraživanja i razvoja ili zdravlja. Na zahtjev Komisije, Vijeća i Europskog parlamenta, ili na vlastitu inicijativu, RSPG donosi mišljenja i izvješća. Donose se na temelju konsenzusa ili običnom većinom. Članovi koji su glasali protiv imaju pravo zatražiti da se priloži obrazloženje njihova stajališta. Komisija može osnivati podskupine radi razmatranja posebnih pitanja i naručiti vanjske studije radi potpore radu RSPG-a. Sudionici u aktivnostima RSPG-a i podskupine nisu plaćeni. RSPG se opširno i u ranoj fazi savjetuje sa sudionicima na tržištu, potrošačima i krajnjim korisnicima. Takva se savjetovanja provode s ciljem uključivanja svih relevantnih dionika, komercijalnih i nekomercijalnih korisnika radiofrekvencijskog spektra te svih drugih zainteresiranih strana. Nadalje, većina ciljeva RSPG-a podliježe formalnim javnim savjetovanjima. RSPG izdaje godišnji program rada i većina je službenih ciljeva RSPG-a javno dostupna.Stavljanje izvan snage
Odlukom se stavlja izvan snage i zamjenjuje Uredba 2002/622/EZ, kojom je izvorno uspostavljen RSPG.
OTKAD SE ODLUKA PRIMJENJUJE?
Primjenjuje se od 2. srpnja 2019.
POZADINA
Za više informacije vidjeti:Skupina za politiku upravljanja radiofrekvencijskim spektrom (Europska komisija).
GLAVNI DOKUMENT
Odluka Komisije od 11. lipnja 2019. o osnivanju Skupine za politiku radiofrekvencijskog spektra i o stavljanju izvan snage Odluke 2002/622/EZ (SL C 196, 12.6.2019., str. 16.–21.).
VEZANI DOKUMENTI
Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (preinaka) (SL L 321, 17.12.2018., str. 36.–214.).
Sukcesivne izmjene i dopune Direktive (EU) 2018/1972 uključene su u izvorni tekst. Ovaj pročišćeni tekst namijenjen je isključivo dokumentiranju.
Uredba (EU) 2018/1971 Europskog parlamenta i Vijeća od 11. prosinca 2018. o osnivanju Tijela europskih regulatora za elektroničke komunikacije (BEREC) i Agencije za potporu BEREC-u (Ured BEREC-a), izmjeni Uredbe (EU) 2015/2120 i stavljanju izvan snage Uredbe (EZ) br. 1211/2009 (SL L 321, 17.12.2018., str. 1.–35.).
Posljednje ažuriranje 24.11.2021